Analýza stavu kontrahovania a čerpania prostriedkov zo štrukturálnych fondov v programovom období 2004 – 2006 a opatreniach prijatých na elimináciu potenciálnych rizík

1.	Aktuálny stav čerpania prostriedkov zo štrukturálnych fondov v programovom období 2004 – 2006 k 14. 11. 2008
1.1	Stav čerpania zo zdrojov EÚ k 14. 11. 2008
1.2	Problematické okruhy identifikované pri implementácii programových dokumentov programového obdobia 2004 – 2006
2.	Analýza stavu kontrahovania a čerpania prostriedkov  zo štrukturálnych fondov a štátneho rozpočtu v programovom období 2004 – 2006 k 30. 9. 2008
2.1	Operačný program Základná infraštruktúra
2.2	Sektorový operačný program Priemysel a služby
2.3	Sektorový operačný program Poľnohospodárstvo a rozvoj vidieka
2.4	Sektorový operačný program Ľudské zdroje
2.5	Jednotný programový dokument NUTS II Bratislava Cieľ 2
2.6	Jednotný programový dokument NUTS II Bratislava Cieľ 3
2.7	Programy iniciatívy Spoločenstva INTERREG IIIA
2.8	Program iniciatívy Spoločenstva EQUAL
3.	Opatrenia prijaté na elimináciu potenciálnych rizík
3.1	Operačný program Základná infraštruktúra
3.2	Sektorový operačný program Priemysel a služby
3.3	Sektorový operačný program Poľnohospodárstvo a rozvoj vidieka
3.4	Sektorový operačný program Ľudské zdroje, Jednotný programoý  dokument NUTS II Bratislava Cieľ 3, Program iniciatívy Spoločenstva  EQUAL
3.5	Jednotný programový dokument NUTS II Bratislava Cieľ 2
3.6	Programy iniciatívy Spoločenstva INTERREG IIIA
4.	Zoznam príloh

1.	Aktuálny stav čerpania prostriedkov zo štrukturálnych fondov v programovom období 2004 – 2006 k 14. 11. 2008	

1.1	Stav čerpania zo zdrojov EÚ k 14. 11. 2008

K 14. 11. 2008 čerpala Slovenská republika zo záväzkov I. programového obdobia 2004 – 2006 za všetky programové dokumenty prostriedky vo výške 1 015,48 mil. EUR z celkového záväzku 1 169,18 mil. EUR, čo predstavuje čerpanie na úrovni  86,85 %. 

Tab. č. 1: Vývoj čerpania prostriedkov štrukturálnych fondov za rok 2008
Vývoj čerpania prostriedkov zo ŠF v roku 2008 | 29.02.2008 | 30.04.2008 | 30.06.2008 | 31.08.2008 | 30.10.2008 | 14.11.2008

% podiel čerpania na záväzku 
2004 - 2006

65,54

71,47

76,12

79,68

85,79

86,85

Zdroj: MF SR	

Vzhľadom na konečný termín oprávnenosti výdavkov programového obdobia              2004 – 2006 (31. 12. 2008) uvádzame prehľad, koľko prostriedkov je v tomto termíne potrebné zrealizovať na úrovni konečných prijímateľov/príjemcov pomoci a následne zaradiť do súhrnných žiadostí o platbu do apríla 2009 v rámci jednotlivých programových dokumentov.

Tab. č. 2: Prehľad prostriedkov na dočerpanie v rámci jednotlivých programových dokumentov v SKK/EUR (stav k 14.11.2008)
Programový dokument | Potrebné zrealizovať KP/PP do 31.12.2008 v Sk^1 | Potrebné zrealizovať KP/PP do 31.12.2008 v EUR | Potrebné zrealizovať KP/PP do 31.12.2008 v % (zo záväzku 2004 – 2006 v EUR)
SPD Bratislava Cieľ  3 | 436 642 843,98 | 14 493 887,14 | 39,05
CIP EQUAL | 172 623 306,15 | 5 730 044,02 | 25,73
SOP Priemysel a služby | 825 056 869,12 | 27 386 870,78 | 18,11
SOP Ľudské zdroje | 1 534 152 144,65 | 50 924 521,83 | 17,90
SPD Bratislava Cieľ 2 | 154 086 046,59 | 5 114 719,73 | 13,81
CIP INTERREG IIIA RA-SR | 33 300 125,07 | 1 105 361,65 | 13,73
CIP INTERREG IIIA H-SR-Ukr | 34 157 522,17 | 1 133 822,02 | 11,93
OP Základná infraštruktúra | 1 239 319 226,39 | 41 137 861,86 | 9,74
CIP INTERREG IIIA SR-ČR | 10 324 275,70 | 342 703,17 | 7,34
CIP INTERREG IIIA PL-SR | 13 520 748,84 | 448 806,64 | 4,72
SOP Poľnoh. a rozvoj vidieka | 177 232 714,89 | 5 883 048,36 | 3,21
Spolu | 4 630 415 823,55 | 153 701 647,20 | 13,15
Zdroj: MF SR
*  prepočítané konverzným kurzom 30,126 SKK/EUR

Na úrovni konečného prijímateľa/príjemcu pomoci zostáva do 31. 12. 2008 vyčerpať ešte 153 701 647,20 EUR (4 630 415 823,55 Sk), najviac v rámci Sektorového operačného programu Ľudské zdroje 50 924 521,83 EUR (1 534 152 144,65 Sk) a Operačného programu Základná infraštruktúra 41 137 861,86 EUR (1 239 319 226,39 Sk).
Konečný termín obdobia oprávnenosti (31. 12. 2008), tzn. akékoľvek výdavky realizované konečnými prijímateľmi/príjemcami pomoci po uvedenom termíne nemožno považovať za oprávnené a nemožno si ich nárokovať na uplatnenie zo štrukturálnych fondov.

Platobné jednotky predkladajú poslednú súhrnnú žiadosť o platbu platobnému orgánu k druhému aprílovému termínu 2009 vyplývajúcemu z dohody medzi platobným orgánom a platobnou jednotkou pre príslušný programový dokument.

Poskytovateľ štátnej pomoci (RO) môže v zmysle Nariadenia EK (ES) č. 1260/1999 vyplácať prostriedky príjemcom pomoci len do 30. 4. 2009, preto posledná súhrnná žiadosť o platbu obsahujúca výdavky za štátnu pomoc musí byť predložená platobnému orgánu najneskôr v druhom marcovom termíne.

1.2	Problematické okruhy identifikované pri implementácii programových dokumentov programového obdobia 2004 – 2006

1.	nízka úroveň čerpania voči záväzku 2004 – 2006 v porovnaní s ostatnými programovými dokumentmi programového obdobia 2004 – 2006 (najnižšie čerpanými programovými dokumentmi sú Jednotný programový dokument NUTS II Bratislava Cieľ 3 – 60,95 % a Program iniciatívy Spoločenstva EQUAL 74,27 %. Aj na základe odhadov očakávaných výdavkov zaslaných na platobný orgán jednotlivými riadiacimi orgánmi je možné konštatovať, že rizikovým programovým dokumentom je okrem Jednotného programového dokumentu NUTS II Bratislava Cieľ 3 a Programu iniciatívy Spoločenstva  EQUAL aj Sektorový operačný program Ľudské zdroje.

2.	nerovnomerné čerpanie programových dokumentov na úrovni prioritných osí a opatrení, t.j. v rámci jedného programu boli identifikované značné disproporcie v čerpaní pri porovnaní jednotlivých priorít na úrovni programu a jednotlivých opatrení v rámci jednej priority. 

3.	uplatnenie finančných korekcií za programové dokumenty ESF, ERDF a KF.
	a)	Celková výška finančných korekcií uplatnená za programové dokumenty ESF predstavuje sumu 770 143,29 EUR, z toho za Sektorový operačný program Ľudské zdroje v sume 523 117,13 EUR, za Program iniciatívy Spoločenstva EQUAL v sume 181 598,47 EUR a za Jednotný programový dokument NUTS II Bratislava Cieľ 3 v sume 65 427,69 EUR. Uvedené suma už bola odpočítaná v rámci predložených žiadostí o platbu na EK.

	b)	V nadväznosti na závery a zistenia vykonaných audítorských misií, ktoré sa týkali porušenia verejného obstarávania, DG REGIO v rámci jednotlivých auditov navrhlo finančné korekcie vo výške 42 499 909 EUR (1 280 352 273,416 SKK), z toho KF 23 920 001 EUR (720 613 962,416 SKK) a ERDF 18 579 908 EUR (559 738 311,000 SKK). 

Výška korekcií nie je konečná. Zodpovedné slovenské orgány boli vyzvané na predloženie pripomienok, resp. dodatočných informácií a vykonanie finančných korekcií uvedených v listoch EK a informovanie EK o prijatých opatreniach  najneskôr do 2 mesiacov od prijatia slovenského prekladu týchto listov (zatiaľ zo strany SR neprijaté).

Tabuľka č. 5 Rozdelenie finančných korekcií podľa jednotlivých rezortov
Rezort | FOND
| EUR^* | SKK
| ERDF | KF | ERDF+KF | ERDF | KF | ERDF+KF
MDPT SR | 15 695 931,000 | 23 830 585,000 | 39 526 516,000 | 472 855 611,000 | 717 920 216,000 | 1 190 775 827,000
MŽP SR | 2 191 853,000 | 89 416,000 | 2 281 269,000 | 66 031 765,000 | 2 693 746,416 | 68 725 511,416
MVRR SR | 88 431,000 | 0,000 | 88 431,000 | 2 664 091,000 | 0,000 | 2 664 091,000
MH SR | 603 693,000 | 0,000 | 603 693,000 | 18 186 844,000 | 0,000 | 18 186 844,000
SPOLU | 18 579 908,000 | 23 920 001,000 | 42 499 909,000 | 559 738 311,000 | 720 613 962,416 | 1 280 352 273,416
Zdroj: MF SR
* Údaje v EUR sú prepočítané konverzným kurzom 30,126 SKK/EUR

2.	Analýza stavu kontrahovania a čerpania prostriedkov zo štrukturálnych fondov a štátneho rozpočtu v programovom období 2004 – 2006 k 30. 9. 2008

2.1	Operačný program Základná infraštruktúra

K 30. 9. 2008 bolo v rámci Operačného programu Základná infraštruktúra zazmluvnených 21 498,46 mil. Sk, čo predstavovalo 102,69 % z celkovej alokácie (zdroje EÚ a štátneho rozpočtu). Najviac zazmluvnených prostriedkov bolo v priorite 2 Dopravná infraštruktúra (10 510,65 mil. Sk). Z hľadiska ďalšieho zazmluvnenia predpokladá riadiaci orgán v štvrtom kvartáli roku 2008 zazmluvniť ešte 485,23 mil. Sk, čím by celkový stav zazmluvnenia k 31. 12. 2008 dosiahol úroveň 104,98 % z alokácie programu na roky 2004 – 2006.

Čerpanie v rámci programu bolo k 30. 9. 2008 na úrovni 78,77 % z celkovej alokácie, čím tento program patrí medzi najlepšie čerpajúce programy programového obdobia   2004 – 2006. Najvyššie množstvo vyčerpaných prostriedkov bolo v absolútnych hodnotách v priorite 2 Dopravná infraštruktúra (7 402,82 mil. Sk) a v relatívnych hodnotách v priorite 3 Environmentálna infraštrukúra (92,99 %). V zostávajúcom období do termínu predloženia poslednej súhrnej žiadosti o platbu plánuje riadiaci orgán vyčerpať 3 903,87 mil. Sk, pričom sa však plánuje nedočerpanie prostriedkov vo výške 581 mil. Sk. 

2.2	Sektorový operačný program Priemysel a služby

Zazmluvnenie prostriedkov v rámci Sektorového operačného programu Priemysel a služby dosiahlo k 30. 9. 2008 úroveň 98,57 % z celkovej alokácie. Dodatočné zazmluvnenie plánuje riadiaci orgán uskutočniť najmä v priorite 2 Rozvoj cestovného ruchu (163 mil. Sk), pričom celková hodnota zazmluvnených prostriedkov by k 31. 12. 2008 mala dosiahnuť 8 843,18 mil. Sk čo predstavuje 100,86 % z celkovej alokácie.

Z hľadiska čerpania finančných prostriedkov bolo k 30. 9. 2008 zo zdrojov EÚ a štátneho rozpočtu vyčerpaných 6 215,55 mil. Sk, čo predstavuje 70,89 % celkovej alokácie. V rámci priority 1 Rast konkurencieschopnosti priemyslu a služieb s využitím rozvoja domáceho rastového potenciálu bolo vyčerpaných 69,94 % a v rámci priority 2 Rozvoj cestovného ruchu bolo vyčerpaných 77,76 % alokácie. Riadiaci orgán plánuje takmer všetky zostávajúce prostriedky vo výške 2 434,52 mil. spracovať do konca roka 2008, pričom v roku 2009 neplánuje žiadne ďalšie čerpanie. Vzhľadom na doterajšie čerpanie (viď príloha č. 3) ide o pomerne vysokú sumu. Na základe stanovených plánov čerpania sa v rámci programu plánuje nedočerpanie prostriedkov v celkovej výške 118,06 mil. Sk.

2.3	Sektorový operačný program Poľnohospodárstvo a rozvoj vidieka

Celkové zazmluvnenie finančných prostriedkov Sektorového operačného programu Poľnohospodárstvo a rozvoj vidieka bolo k 30. 9. 2008 na úrovni 9 717,11 mil. Sk, čo predstavuje 99,89 % celkovej alokácie. Najväčšia časť z týchto prostriedkov bola zazmluvnená v rámci priority 1 Podpora produktívneho poľnohospodárstva (7 146,69 mil. Sk). Do konca roka 2008 plánuje riadiaci orgán ďalšie zazmluvnenie len v rámci opatrenia Technická pomoc (16 mil. Sk). Celková úroveň zazmluvnenia tak k 31. 12. 2008 dosiahne hodnotu 9 733,11 mil. Sk (100,06 % z celkovej alokácie).

Sektorový operačný program Poľnohospodárstvo a rozvoj vidieka je dlhodobo najlepšie čerpajúcim programom spomedzi všetkých programových dokumentov obdobia 2004 – 2006. K 30. 9. 2008 bolo v rámci programu vyčerpaných 89,45 % z celkovej alokácie, pričom čerpanie prostriedkov priority 1 Podpora produktívneho poľnohospodárstva dosiahlo úroveň 92,62 %. V ďalšom období plánuje riadiaci orgán vyčerpať prostriedky v hodnote 839,46 mil. Sk, pričom s výnimkou opatrenia Technická pomoc plánuje čerpanie ukončiť do 31. 12. 2008. Zároveň sa v rámci programu predpokladá nevyčerpanie prostriedkov v celkovej hodnote 187,15 mil. Sk. Z grafu uvedeného v prílohe č. 3 vyplýva, že odhady plánovaného čerpania pre Sektorový operačný program Poľnohospodárstvo a rozvoj vidieka sú pomerne presné a riadiaci orgán by mal splniť plán čerpania uvedený v prílohe č. 2.

2.4	Sektorový operačný program Ľudské zdroje

K 30. 9. 2008 bolo v rámci programu zazmluvnených 14 252,98 mil. Sk, čo predstavuje 102,14 % z celkovej alokácie, pričom najväčšie množstvo zazmluvnených prostriedkov bolo v rámci priority 1 Rozvoj aktívnej politiky trhu práce. Vzhľadom na súčasnú úroveň zazmluvnenia, riadiaci orgán v štvrtom kvartáli neplánuje ďalšie zazmluvnenie finančných prostriedkov. 

Sektorový operačný program Ľudské zdroje podobne ako ďalšie dva programové dokumenty financované Európskym sociálnym fondom vykazuje nizku úroveň čerpania a vysokú nedočerpanú sumu pri ukončení programového obdobia. Z celkovej alokácie 13 953,75 mil. Sk bolo k 30. 9. 2008 vyčerpaných 9 770,98 mil. Sk, a teda úroveň čerpania dosiahla hodnotu 70,02 %. Najväčšie množstvo prostriedkov bolo vyčerpaných v rámci priority 1 Rozvoj aktívnej politiky trhu práce (87,98 %), naopak najnižšie v rámci priority 3 Zvýšenie kvalifikácie a adaptability zamestnancov a osôb vstupujúcich na trh práce (30,38 %). Z celkového množstva nevyčerpaných prostriedkov vo výške 4 182,78 mil. Sk plánuje riadiaci orgán do apríla 2009 vyčerpať 2561,87 mil. Sk. Z uvedeného vyplýva, že predpokladaná výška nevyčerpaných finančných prostriedkov bude na úrovni 1620,91 mil. Sk.

2.5	Jednotný programový dokument NUTS II Bratislava Cieľ 2

Úroveň zazmluvnenia v rámci Jednotného programového dokumentu  NUTS II Bratislava Cieľ 2 dosiahla k 30. 9. 2008 úroveň 2 582,24 mil. Sk, čo predstavuje 91,11 % z celkovej alokovanej sumy po odrátaní dekomitmentu. Do konca roka 2008 plánuje riadiaci orgán zazmluviť sumu 9,41 mil. Sk, čím celkové zazmluvnenie k 31. 12. 2008 dosiahne hodnotu 2 601,65 mil. Sk (91,44 % z alokácie).
Čerpanie v rámci programového dokumentu sa k 30. 9. 2008 pohybovalo na úrovni 71,68 % (2 039,40 mil. Sk). Riadiaci orgán plánuje v nasledujúcich dvoch kvartáloch vyčerpanie 464,52 mil. Sk čím dosiahne celková úroveň čerpania 2 503,92 mil. Sk. Ako je zrejmé z grafu uvedeného v prílohe č. 3 doterajšie odhady riadiceho orgánu boli pomerne presné. Vzhľadom na úroveň zazmluvnenia a plán čerpania sa predpokladá nevyčerpaný zostatok vo výške 341,15 mil. Sk.

2.6	Jednotný programový dokument NUTS II Bratislava Cieľ 3

Zazmluvnenie v rámci Jednotného programového dokumentu NUTS II Bratislava Cieľ 3 bolo k 30. 9. 2008 na úrovni 3 110,88 mil. Sk, čo predstavuje 112,13 % z celkovej alokácie. V poslednom kvartáli roka 2008 už riadiaci orgán neplánuje žiadne zazmluvnenie.

Jednotný programový dokument NUTS II Bratislava Cieľ 3 vykazuje dlhodobo najnižšie čerpanie. K 30. 9. 2008 dosiahla hodnota vyčerpaných finančných prostriedkov úroveň 49,09 % (1 361,92 mil. Sk). V zostávajúcom období plánuje riadiaci orgán vyčerpať 603,58 mil. Sk, čo znamená že celková úroveň nevyčerpaných prostriedkov sa bude pohybovať na úrovni 808,76 mil. Sk.

2.7	Programy iniciatívy Spoločenstva INTERREG IIIA

Z hľadiska zazmluvnenia finančných prostriedkov boli s výnimkou Programu susedstva Maďarsko – SR – Ukrajina v rámci všetkých programov prostriedky zazmluvnené na viac ako 100% z celkovej alokácie. Riadiaci orgán resp. národný orgán plánuje do konca roka 2008 ďalšie zazmluvnenie v rámci všetkých programov s výnimkou INTERREG IIIA Slovenská republika – Česká republika. 

Celkovo patria programy iniciatívy Spoločenstva INTERREG IIIA k najlepšie čerpajúcim programom, keď v rámci programu INTERREG IIIA Rakúsko – Slovenská republika bolo k 30. 9. 2008 vyčerpaných 94,82 %, v rámci programu INTERREG IIIA Slovenská republika – Česká republika bolo vyčerpaných 83,15 %, v rámci programu  INTERREG IIIA Poľsko – Slovenská republika bolo vyčerpaných 82,19 % a v rámci Programu susedstva Maďarsko – Slovenská republika – Ukrajina 79,13 %. V rámci všetkých programov plánuje riadiaci resp. národný orgán vyčerpanie celkovej alokácie na 100 %. 

2.8	Program iniciatívy Spoločenstva EQUAL

K 30. 9. 2008 bolo zazmluvnenie v rámci programu iniciatívy Spoločenstva EQUAL zazmluvnených 1283,13 mil. Sk, čo predstavuje úroveň 105,69 % z celkovej alokácie. Riadiaci orgán v nasledujúcom období neplánuje ďalšie zazmluvnenie finančných prostriedkov.

Z hľadiska čerpania finančných prostriedkov bolo k 30. 9. 2008 v rámci tohto programu vyčerpaných 757,83 mil. Sk (62,42 %). Z celkového množstva nevyčerpaných prostriedkov (456,17 mil. Sk) plánuje riadiaci orgán ešte vyčerpať prostriedky v hodnote 238,82 mil. Sk.
3.	Opatrenia prijaté na elimináciu potenciálnych rizík

Dňa 6. 5. 2008 požiadalo Ministerstvo výstavby a regionálneho rozvoja SR ako riadiaci orgán pre Rámec podpory Spoločenstva riadiace orgány, aby prijali opatrenia na elimináciu rizík spojených s ukončovaním programového obdobia a taktiež, aby pravidelne každý mesiac zasielali na riadiaci orgán pre Rámec podpory spoločenstva odpočet plnenia týchto opatrení. Prehľad opatrení a odpočet ich plnenia je súčasťou Výhľadového plánu kontrahovania a čerpania finančných prostriedkov zo štrukturálnych fondov a štátneho rozpočtu za programové obdobie 2004 – 2006, ktorý Ministerstvo výstavby a regionálneho rozvoja SR pravidelne v štvrťročných intervaloch predkladá na koordinačné porady členov vlády zodpovedných za čerpanie eurofondov. Ministerstvo výstavby a regionálneho rozvoja SR taktiež listom generálneho riaditeľa sekcie stratégie rozvoja regiónov zaslalo 24. 10. 2008 jednotlivým riadiacim orgánom stanovisko riadiaceho orgánu pre Rámec podpory Spoločenstva k prijatým opatreniam.

Ministerstvo financií ako Platobný orgán informovalo listom ministra financií  zo dňa 25. 3. 2008 riadiace orgány implementujúce programové dokumenty programového obdobia 2004 – 2006 o výške čerpania, ako aj o výške finančných prostriedkov, ktoré je potrebné ku dňu 19.03.2008 dočerpať z celkového záväzku 2004 – 2006. Zároveň boli riadiace orgány upozornené na nerovnomernosť čerpania prostriedkov na úrovni opatrení (najmä v rámci programových dokumentov SOP Priemysel a služby, IS INTERREG III A Rakúsko – Slovenská republika, IS INTERREG III A Poľská republika – Slovenská republika, IS INTERREG III A Maďarská republika – Slovenská republika  - Ukrajina, Jednotný programový dokument NUTS II Bratislava Cieľ 2 a Sektorový operačný program Ľudské zdroje). Vzhľadom na túto skutočnosť boli riadiace orgány upozornené na flexibilitu úprav finančných plánov vo výške maximálne 2 % na úrovni priorít v zmysle rozhodnutia komisie č. KOM (2006) 3424 o uzavretí finančnej pomoci zo štrukturálnych fondov zo dňa 1. 8. 2006 a možnosti realokácie medzi opatreniami v rámci jednej priority v zmysle nariadenia EK č.1260/1999 a usmernenia MF SR č. 11/2007 – U k ukončovaniu pomoci zo štrukturálnych fondov pre programové obdobie 2004 – 2006. 

Hlavné odporúčania pre riadiace orgány a sprostredkovateľské orgány pod riadiacimi orgánmi

•	v snahe dosiahnuť čo najvyššie percento čerpania v programovom období 2004 –
2006 je potrebné sústrediť sa prednostne na spracovanie žiadostí o platbu s podmienkou dodržania všetkých stanovených postupov
•	analyzovať stav čerpania na jednotlivých opatreniach a na základe identifikácie potreby realizovať prípadné realokácie medzi opatreniami za podmienky nevytvárania dopadu na štátny rozpočet.
•	vyvinúť  maximálne úsilie s cieľom dosiahnuť čo najnižšie korekcie, resp. ich zrušenie prostredníctvom relevantnej argumentácie a zaslaním dodatočných dokumentov na EK zo strany slovenských orgánom zapojených do implementácie ŠF a KF,
•	aplikovať skúsenosti a riešenia zo súčasnej situácie na implementáciu programového obdobia 2007 – 2013 s cieľom vyvarovať sa chýb z predchádzajúceho obdobia.

3.1	Operačný program Základná infraštruktúra

Po dôkladnej analýze a porovnávaní dosahovaných vecných a finančných ukazovateľov vypracoval riadiaci orgán rizikovú analýzu v rámci projektov priority 1 (najmä v rámci: opatrenia 1.2 Modernizácia a rozvoj cestnej infraštruktúry a opatrenia 1.3  Modernizácia a rozvoj infraštruktúry leteckej dopravy) a priority 3 (najmä v rámci: podopatrenia 3.1.2 Budovanie a rozvoj sociálnej infraštruktúry, opatrenia 3.3 Budovanie a rozvoj inštitucionálnej infraštruktúry v oblasti regionálnej politiky, opatrenia 3.4  Renovácia a rozvoj obcí). Zdrojom informácií pre vypracovanie tejto analýzy je IT Monitorovací systém. Údaje boli následne porovnávané s údajmi zasielanými sprostredkovateľskými orgánmi (Ministerstvo dopravy SR a Ministerstvo životného prostredia SR) a Agentúrou na podporu regionálneho rozvoja z mesačných správ o implementácii programu, ktoré sú sprostredkovateľskými orgánmi v zmysle Usmernenia riadiaceho orgánu pre Operačný program Základná infraštruktúra č. 1/1 zasielané na riadiaci orgán.

V rámci niektorých projektov priority 1 Dopravná infraštruktúra sa z dôvodu nízkeho čerpania finančných prostriedkov pristúpilo k vypracovávaniu Akčných plánov ďalšieho postupu pri implementácii projektov v programovom období 2004 – 2006 (ďalej iba „Akčné plány“), ktorými sa má dosiahnuť predovšetkým zrýchlenie čerpania finančných prostriedkov a dodržiavanie termínov stanovených v harmonogramoch prác v sledovaných projektoch. Akčné plány sú predkladané mesačne ako súčasť mesačných správ o implementácii priority 1. Odpočtovanie úloh uvedených v Akčných plánoch je zabezpečované taktiež na mesačnej báze.

Vzhľadom na maximálne využitie finančných prostriedkov riadiaci orgán realizoval v mesiaci september 2008 v spolupráci so sprostredkovateľskými orgánmi, platobným orgánom a riadiacim orgánom pre Rámec podpory Spoločenstva realokáciu finančných prostriedkov v rámci technickej pomoci Operačného programu Základná infraštruktúra. Riadiaci orgán vypracoval návrh na zmenu uznesení vlády SR č. 328  z 15.  apríla 2004 v znení uznesenia vlády SR č. 239 zo 16. apríla 2008 k využitiu limitovanej a nelimitovanej technickej asistencie v rámci Operačného programu Základná infraštruktúra. Uvedený materiál bol dňa 3. 10. 2008 predložený na rokovanie vlády SR a následne schválený uznesením vlády SR č. 711/2008 z 8. 10. 2008.

Zároveň sa v mesiaci október 2008 uskutočnili 2 pracovné stretnutia (15. 10. 2008 a 24. 10. 2008) podpredsedu vlády SR pre vedomostnú spoločnosť, európske záležitosti, ľudské práva a menšiny so zástupcami sprostredkovateľských orgánov (Ministerstvo dopravy, pôšt a telekomunikácií SR, Ministerstvo životného prostredia SR) a riadiaceho orgánu pre Operačný program Základná infraštruktúra (Ministerstvo výstavby a regionálneho rozvoja SR) za účelom hľadania riešení pre dočerpanie finančných prostriedkov zo štrukturálnych fondov a Kohézneho fondu do ukončenia implementácie programového obdobia 2004 – 2006. Riadiaci orgán pre Operačný program Základná infraštruktúra na pracovných stretnutiach uviedol, že upozorňuje Ministerstvo dopravy, pôšt a telekomunikácií SR na vyčerpanie finančných prostriedkov v rámci opatrenia 1.3 (Modernizácia a rozvoj infraštruktúry leteckej dopravy) priority 1 OP ZI (Dopravná infraštruktúra) a na dôležitosť výkonu kontrol na mieste zo strany sprostredkovateľského orgánu pod riadiacim orgánom.
3.2	Sektorový operačný program Priemysel a služby

V súvislosti s ukončením programového obdobia a súčasného nábehu nového programového obdobia 2007 – 2013 sa uskutočňuje stabilizácia a rozširovanie personálnych kapacít na sprostredkovateľských orgánoch pod riadiacim orgánom. Za Slovenskú inovačnú a energetickú agentúru možno konštatovať, že stav pracovníkov sekcie štrukturálnych fondov EÚ je v súlade s organizačnou schémou agentúry naplnený. Personálna stabilizácia zamestnancov ostatných sprostredkovateľských orgánov a riadiaceho orgánu, resp. rozširovanie personálnych kapacít prebieha postupne v nadväznosti na zvyšovanie pracovných povinností v súvislosti s realizáciou jednotlivých výziev v rámci Operačného programu Konkurencieschopnosť a hospodársky rast. Národná agentúra pre rozvoj malého a stredného podnikania prijala 10 nových zamestnancov. V zmysle zápisu č. 18 zo zasadnutia Interného dozorného a monitorovacieho výboru pre fondy EÚ, bodu C.33, sú generálni riaditelia sprostredkovateľských orgánov povinní predkladať podrobnú informáciu o čerpaní finančných prostriedkov Sektorového operačného programu Priemysel a služby. V bode C.34 uvedeného uznesenia je uložené vypracovať podrobný odhad plánu čerpania finančných prostriedkov do konca roka 2008. Sprostredkovateľské orgány pravidelne predkladajú požadovanú informáciu, pričom zabezpečujú toto opatrenie aj prostredníctvom týždenného sledovania stavu vybavovania žiadostí o platbu.
Taktiež je rozpracovaný proces realokácie finančných prostriedkov z opatrenia 1.3 Podpora podnikania inovácií a aplikovaného výskumu a 1.4 Podpora úspor energie a využitia obnoviteľných zdrojov energie do opatrenia 1.1 Podpora rozvoja nových a existujúcich podnikov a služieb v rámci priority 1 za účelom zabezpečenia dočerpania alokovaných finančných prostriedkov SOP PS. Uvedená realokácia bola dňa 28. 4. 2008 schválená  IDMV. V zmysle bodu C.9 Uznesenia č. 19 zo zasadnutia IDMV, Národná agentúra pre rozvoj malého a stredného podnikania zabezpečila kompletné zazmluvnenie realokovanej finančnej čiastky zo zásobníka projektov opatrenia 1.1 Podpora rozvoja nových a existujúcich podnikov a služieb v rámci výzvy kód 1111015-061, pri dodržaní všetkých podmienok implementácie SOP PS.
Dňa 1. 10. 2008 sa na základe záverov z koordinačnej porady členov vlády SR zodpovedných za čerpanie eurofondov zo dňa 8. 9. 2008 uskutočnilo stretnutie podpredsedu vlády SR pre vedomostnú spoločnosť, európske záležitosti, ľudské práva a menšiny so zástupcami riadiaceho orgánu pre Sektorový operačný program Priemysel a služby. Cieľom uvedeného stretnutia bolo hľadanie riešení pre  dočerpanie prostriedkov zo štrukturálnych fondov EÚ do ukončenia implementácie programového obdobia 2004-2006 a taktiež riešenie konkrétnych problémov z oblasti čerpania štrukturálnych fondov. 

3.3	Sektorový operačný program Poľnohospodárstvo a rozvoj vidieka

V bode B.1. uznesenia vlády SR č. 127/2008 zo dňa 27. 2. 2008 k Správe o implementácii a čerpaní predvstupových fondov, štrukturálnych fondov, Kohézneho fondu a iných finančných nástrojov k 31. 12. 2007 bolo uložené ministrovi pôdohospodárstva prijať opatrenia na vyčerpanie záväzku roku 2006 programových dokumentov implementovaných v programovom období 2004 – 2006.

Plnením tejto úlohy bola poverená Pôdohospodárska platobná agentúra, ktorá mesačne sleduje čerpanie plánovaných finančných prostriedkov Sektorového operačného programu Poľnohospodárstvo a rozvoj vidieka a Plánu rozvoja vidieka 2004 – 2006 a v prípade vyskytnutia sa možnosti nedočerpania plánovaných verejných zdrojov týchto programov prijíma účinné opatrenia na ich dočerpanie po konzultácii s riadiacim orgánom.

3.4	Sektorový operačný program Ľudské zdroje, Jednotný programoý 	dokument NUTS II Bratislava Cieľ 3, Program iniciatívy Spoločenstva 	EQUAL

1. Prebratie agendy  pre spracovávanie žiadostí o platbu konečných prijímateľov Fondom sociálneho rozvoja v rámci IS EQUAL.
Na základe dohody medzi riadiacim orgánom programu iniciatívy Spoločenstva EQUAL a Národnej podpornej štruktúry – Fondom sociálneho rozvoja bol pripravený Dodatok č. 2 k zmluve uzatvorenej medzi Fondom sociálneho rozvoja a Ministerstvom práce, sociálnych vecí a rodiny SR (zabezpečenie kompetencií pri výkone Národnej podpornej štruktúry), za účelom spracovávania žiadostí o platby v rámci programu iniciatívy Spoločenstva EQUAL s presným rozdelením kompetencií a určením postupu pri výkone spracovávania žiadostí o platby.

2. Výpomoc pracovníkov RO za agendu IS EQUAL so spracovávaním žiadostí o platbu v rámci SOP ĽZ
Manažéri riadiaceho orgánu pre program iniciatívy Spoločenstva EQUAL v priebehu augusta roku 2008 prevzali na spracovanie 24 projektov implementovaných v rámci Sektorového operačného programu Ľudské zdroje. Projekty sa im budú priebežne dopĺňať v závislosti od stavu ukončovania prevzatých projektov, ako aj vo vzťahu k ukončovaniu projektov v rámci EQUAL a zasielania záverečných žiadostí o platbu z Národnej podpornej štruktúry na riadiaci orgán na výkon vzorkovej administratívnej kontroly. 

3. Zabezpečenie výpomoci Fondu sociálneho rozvoja 
Na základe dohody medzi Ministerstvom práce, sociálnych vecí a rodiny SR ako riadiacim orgánom a Fondom sociálneho rozvoja ako sprostredkovateľským orgánom pod riadiacim orgánom pre Sektorový operačný program Ľudské zdroje boli v rámci výpomoci Fondu sociálneho rozvoja odstúpené projekty z troch výziev vyhlásených riadiacim orgánom v opatrení 2.2 v sumárnej výške nevyplatených finančných prostriedkov cca 100 mil Sk. Do 31. 8. 2008  boli odovzdané všetky nespracované žiadosti o platbu a v súčasnosti sa ukončuje odovzdávanie zvyšnej dokumentácie k projektom. Výpomoc pre riadiaci orgán budú zabezpečovať aj 3 pracovníci fondu, ktorí spracovávali agendu národného projektu (NP VI), pričom sa ich využitie predpokladá pri spracovaní národných projektov na riadiacom orgáne. 

4. Presuny nevyčerpaných finančných prostriedkov v rámci Národných projektov
V priebehu mesiacov júl – august 2008 v snahe o maximálne dočerpanie finančných prostriedkov sa na riadiacom orgáne pre Sektorový operačný program Ľudské zdroje schválili presuny nevyčerpaných finančných prostriedkov z ukončeného NP II na NP I/A, ktorý má vysokú absorbčnú schopnosť. Ďalej došlo k navýšeniu finančného rozpočtu k NP VIII, nakoľko sa v tomto projekte dodatočne schválili aktivity za účelom doplnenia projektu realizované v nadväznosti na novelu zákona 5/2004. NP VIII bol navýšený z nevyčerpaných prostriedkov ukončeného NP V. 
V rámci Jednotného programového dokumentu NUTS II Bratislava Cieľ 3 bol po prehodnotení národných projektov realizovaný presun finančných prostriedkov medzi NP V  a navýšenie NP IX (5 mil. €).

5. Výnimky z Koncepcie systému finančného riadenia ŠF a KF
Ministerstvo práce, sociálnych vecí a rodiny SR požiadalo Ministerstvo financií SR ako platobný orgán o 2 hromadné výnimky pre Sektorový operačný program Ľudské zdroje a Jednotný programový dokument NUTS II Bratislava Cieľ 3 za účelom zvýšenia poskytnutia zálohových platieb pre konečných prijímateľov do výšky 95 % prostriedkov z projektu. Uvedené výnimky boli v plnom rozsahu navrhnutých projektov schválené, čo umožnilo posunúť konečným prijímateľom/príjemcom pomoci dodatočné finančné zdroje na zrealizovanie aktivít a ich predloženie v rámci žiadostí o platbu na riadiaci orgán. Zálohové platby v zmysle výnimky boli všetkým dotknutým prijímateľom vyplatené platobnou jednotkou v termíne do 30. 9. 2008. 
Popri hromadnej výnimke je platobný orgán zo strany riadiaceho orgánu naďalej oslovovaný aj za účelom udelenia individuálnych výnimiek pre jednotlivé projekty (napr. zvýšenie zálohovej platby pre Ministerstvo vnútra SR, výnimka pre  NP – Excelentná univerzita a pod.)

6. Opatrenia prijaté sekciou riadenia ESF Ministerstva práce, sociálnych vecí a rodiny SR za účelom zrýchlenia spracovávania žiadostí o platbu - opatrenie zamerané na zvýšenie výkonu pracovníkov riadiaceho orgánu
V auguste 2008 sa zaviedli mesačné kvóty týkajúce sa sumy spracovaných žiadostí o platbu a zaslaných žiadostí o platbu na platobnú jednotku pre pracovníkov odboru riadenia výdavkov sekcie riadenia ESF pre dopytovo orientované projekty a národné projekty s cieľom zvýšiť výkon zamestnancov s priamym vplyvom na zvýšenie čerpania prostriedkov ESF. Uvedené opatrenie je nastavené na zvýšenie výkonu riadiaceho orgánu o 30 %. Za mesiace august a september 2008 bola stanovená mesačná kvóta za Sektorový operačný program Ľudské zdroje a Jednotný programový dokument NUTS II Bratislava Cieľ 3 splnená.
Taktiež bolo od 1. 8. 2008 zavedené striktné pravidlo, že konečný prijímateľ/príjemca pomoci musí do 10 dní reagovať na vznesené pripomienky zo strany RO, inak bude žiadosť o platbu krátená ako aj pravidlo, že konečný prijímateľ/príjemca pomoci má možnosť opravovať/dopĺňať žiadosť o platbu len 1x.

7. Opatrenia na zvýšenie čerpania finančných prostriedkov z Európskeho sociálneho fondu za sprostredkovateľký orgány pod riadiacim orgánom pre Sektorový operačný program Ľudské zdroje a Jednotný programový dokument NUTS II Bratislava Cieľ 3 – Ministerstvo školstva SR
Ministerstvo školstva SR požiadalo v júli 2008 Ministerstvo financií SR o udelenie ďalšej výnimky z koncepcie systému finančného riadenia v roku 2008 a to na dofinancovanie projektov konečných prijímateľov tak, aby boli schopní ukončiť financovanie projektov najneskôr do 31. 12. 2008, ktorý z pohľadu štrukturálnych fondov predstavuje konečný termín na čerpanie oprávnených výdavkov zo strany konečných prijímateľov. Na základe uvedenej výnimky boli k 30. 9. 2008 poskytnuté 131 projektom finančné prostriedky vo forme zálohových platieb vo výške 229,2 mil. Sk. Uvedená výnimka bola poskytnutá pre tie projekty konečných prijímateľov, ktoré o ňu požiadali, ale zároveň bolo možné predpokladať reálne dosiahnutie cieľov a výsledkov projektu, pričom bola zohľadnená aj finančná a obsahová stránka administrácie projektu (kvalita predkladaných žiadostí o platbu a podpornej dokumentácie, schopnosť a rýchlosť dodania opravených podkladov, pravidelné predkladanie monitorovacích správ, atď.). Konečným prijímateľom uvedených projektov boli poskytnuté finančné prostriedky v dostatočnom objeme nato, aby boli schopní úspešne zrealizovať a dofinancovať svoje projekty.

Ministerstvo školstva SR pristúpilo k uzatvoreniu rámcovej zmluvy o spolupráci s Ekonomickou univerzitou v Bratislave, cieľom ktorej je zabezpečiť výpomoc študentov, ktorí majú praktické skúsenosti s administráciou projektov. Záujem o prácu v oblasti štrukturálnych fondov prejavilo cca. 40 študentov, pričom na základe vykonanej analýzy je reálna potreba prijatia 12 študentov, ktorí budú vypomáhať jednotlivým manažérom pre riadenie výdavkov s administráciou žiadostí konečných prijímateľov/príjemcov pomoci o platbu.

Verejným obstarávaním bola vybraná spoločnosť Accept audit and consulting, ktorá od konca augusta 2008 zabezpečuje výpomoc pri predbežnej finančnej kontrole predložených žiadostí konečných prijímateľov/príjemcov pomoci o platbu. Zamestnanci uvedenej spoločnosti spolupracujú s manažérmi riadenia výdavkov pri spracovaní jednotlivých žiadostí o platbu v procese predbežnej finančnej kontroly, aby sa urýchlil proces posudzovania oprávnenosti jednotlivých výdavkov nárokovaných v jednotlivých žiadostiach o platbu.

Prijatie uvedených opatrení má v rámci programového obdobia 2004 – 2006 zabezpečiť dofinancovania projektov ESF prostredníctvom administrovania predložených žiadostí konečných prijímateľov/príjemcov pomoci o platbu (zúčtovanie zálohových platieb, priebežných platieb a záverečných platieb) do apríla 2009.

8. Opatrenia na zvýšenie čerpania finančných prostriedkov z Európskeho sociálneho fondu za sprostredkovateľské orgány pod riadiacim orgánom pre Sektorový operačný program Ľudské zdroje – Fond sociálneho rozvoja
Fond sociálneho rozvoja ako sprostredkovateľský orgán pod riadiacim orgánom zabezpečuje urýchlené čerpanie finančných prostriedkov prijatím  nasledovných opatrení:

Projektový manažér vykonáva predbežnú kontrolu správnosti žiadosti o platbu do 10 pracovných dní. Ak je žiadosť neúplná, vyzve prijímateľa do 5 pracovných dní na doplnenie žiadosti o platbu. Fond sociálneho rozvoja predkladá platobnej jednotke žiadosti o platbu do 10 pracovných dní od registrácie úplnej žiadosti o platbu. Táto lehota je skrátená z 30 pracovných dní na základe pokynu generálnej riaditeľky. 

Riaditeľka odboru rozvojových projektov sociálnej inklúzie predkladá týždenne prehľad o stave čerpania platieb generálnej riaditeľke. V prípade, že projektový manažér nepredloží do 10 pracovných dní žiadosť o platbu na platobnú jednotku, je povinný písomne zdôvodniť dôvod nedodržania termínu.

Riaditeľka odboru rozvojových projektov sociálnej inklúzie predkladá po každej schválenej súhrnnej žiadosti prehľad o percentuálnom čerpaní jednotlivých projektov generálnej riaditeľke.

Projektoví manažéri po každej schválenej súhrnnej žiadosti informujú svojich konečných prijímateľov/príjemcov pomoci emailom o schválení/neschválení žiadosti o platbu, s prípadným upozornením, že si môžu opätovne požiadať o ďalšiu zálohovú platbu.

Konečný prijímateľ/príjemca pomoci je povinný zálohovú platbu v súlade s platnou Koncepciou systému finančného riadenia štrukturálnych fondov priebežne minimálne v dvojmesačnom intervale zúčtovávať, pričom najneskôr do 6 mesiacov je povinný zúčtovať minimálne 50 % z poskytnutej zálohovej platby. 30 dní pred uplynutím 6 mesiacov od poskytnutia zálohovej platby upozorňuje projektový manažér konečného prijímateľa, že v prípade nezúčtovania minimálne 50% z poskytnutej zálohovej platby je povinný bezodkladne nezúčtovaný rozdiel vrátiť platobnej jednotke.
 
Fond sociálneho rozvoja pravidelne v dvojmesačných intervaloch realizuje povinné odborné školenia pre konečných prijímateľov/príjemcov pomoci s cieľom zabezpečiť bezchybné predkladanie žiadosti o platbu. Zároveň projektoví manažéri pravidelne komunikujú s prijímateľmi  formou písomnou, emailovou i telefonickou.

9. Stretnutia podpredsedu vlády SR pre vedomostnú spoločnosť, európske záležitosti, ľudské práva a menšiny so zástupcami riadiaceho orgánu a sprostredkovateľského orgánu pod riadiacim orgánom

V dňoch 25. 9. 2008 a 30. 9. 2008 sa uskutočnili stretnutia podpredsedu vlády SR pre vedomostnú spoločnosť, európske záležitosti, ľudské práva a menšiny so zástupcami riadiaceho orgánu (Ministerstvo práce, sociálnych vecí a rodiny SR) a sprostredkovateľského orgánu pod riadiacim orgánom (Ministerstvo školstva SR). Cieľom bolo riešenie vzniknutých problémov súvisiacich s čerpaním prostriedkov Európskeho sociálneho fondu. Výsledkom stretnutí boli viaceré odporúčania s cieľom zabezpečiť maximálne vyčerpanie prostriedkov zo štrukturálnych fondov.

3.5	Jednotný programový dokument NUTS II Bratislava Cieľ 2

Opatrenia implementované riadiacim orgánom pre Jednotný programový dokument NUTS II Bratislava Cieľ 2 na elimináciu rizík spojených s ukončením programového obdobia 2004 – 2006 sú zamerané predovšetkým na maximalizáciu čerpania schváleného nenávratného finančného príspevku v jednotlivých projektoch a urýchlenie administratívnych procesov implementácie a finančného riadenia projektov. Jednotlivé opatrenia spolu s ich vyhodnotením sú prehľadne spracované v nasledovnej tabuľke.

Opatrenie | Vyhodnotenie
Riadiaci orgán má vypracovaný systém evidencie a sledovania projektov v realizácii (sledovanie zazmluvnených finančných prostriedkov, finančnej realizácie a plánovania výdavkov). | Detailná evidencia projektov v realizácii umožňuje riadiacemu orgánu prehľadne sledovať stav čerpania na úrovni jednotlivých projektov a následne upozorňovať konečných prijímateľov /príjemcov pomoci na predloženie žiadostí o platbu.
Riadiaci orgán zapracoval do zmlúv o NFP klauzulu o pravidelnom predkladaní žiadostí o platbu a o možnosti predkladania 2 žiadostí o platbu v rámci 1 mesiaca. | Možnosť predkladania 2 žiadostí o platbu v jednom mesiaci začali koneční prijímatelia/príjemcovia pomoci využívať najmä v treťom štvrťroku 2008, čím sa skrátil administratívny proces ukončenia projektov.
Riadiaci orgán pravidelne vypracováva zoznam prijímateľov, ktorí nepredložili žiadosť o platbu v intervale dlhšom ako 2 mesiace a vyzýva ich na ich urýchlené predloženie. | Koneční prijímatelia/príjemcovia pomoci na výzvu na predloženie žiadosti o platbu reagujú skutočne predložením žiadosti na riadiaci orgán.
Riadiaci orgán upravil termíny na realizáciu VO/OVS (do 5 mesiacov od podpísania zmluvy o poskytnutí NFP, aby bol dodatok k zmluve o poskytnutí NFP podpísaný do 6 mesiacov). | Úprava termínu na realizáciu VO/OVS viedla k skráteniu času potrebného na podpis zmluvy o NFP a následne sa urýchlil proces predkladania žiadostí o platbu.
Riadiaci orgán aktívne spolupracuje pri odstraňovaní chýb v žiadostiach o platbu, žiadosti o platbu nie sú vrátené konečným prijímateľom/príjemcom pomoci, ale sú priebežne kontrolované a dopĺňané, aby sa skrátil proces kontroly a schvaľovania žiadostí o platbu. | Skrátenie procesu formálnej kontroly viedlo k urýchleniu schvaľovania žiadostí o platbu.
Riadiaci orgán spolupracuje s konečnými prijímateľmi/príjemcami pomoci a v pravidelných intervaloch s nimi konzultuje stav  projektu. | Monitorovanie a upozorňovanie na predkladanie žiadostí o platbu.
Riadiaci orgán v prípade zistenia problémov v implementácii, resp. realizácii projektu automaticky zisťuje stav realizácie projektu na mieste za prítomnosti konečného prijímateľa /príjemcu pomoci, resp zhotoviteľa stavby. | Kontinuálne monitorovanie stavu realizácie projektov vedie k včasnému odhaleniu problémov a k získaniu väčšieho časového priestoru na ich riešenie.
Z dôvodu získania finančných prostriedkov presunom medzi opatreniami Jednotného programového dokumentu, riadiaci orgán zvolal mimoriadne zasadnutie výberovej komisie, na ktorej sa budú schvaľovať projekty, ktoré boli zamietnuté z dôvodu nedostatku finančných prostriedkov pre dané opatrenie. | Na mimoriadnom zasadnutí výberovej komisie dňa 18. 6. 2008 boli schválené projekty v celkovej výške oprávnených nákladov 10 255 183,52 Sk, čím riadiaci orgán zvýšil stav kontrahovania.
V júni roku 2008 boli listom riadiaceho orgánu všetci koneční prijímatelia /príjemcovia pomoci upozornení na dôsledné dodržiavanie termínov vecného i finančného ukončenia realizácie projektov a na hraničné termíny predloženia žiadostí o platbu na riadiaci orgán. | Riadiaci orgán týmto listom v dostatočnom časovom predstihu upozornil konečných prijímateľov /príjemcov pomoci na hraničné termíny predloženia žiadosti o platbu.
Väčšina projektov, ktoré riadiaci orgán súčasne implementuje má stanovený termín ukončenia realizácie projektu do 31.10.2008. Riadiaci orgán teda pri uzatváraní zmlúv resp. dodatkov k zmluvám o NFP postupoval tak, aby koneční prijímatelia /príjemcovia pomoci  mali dostatočný časový priestor na ukončenie finančnej realizácie projektu a na predloženie záverečnej žiadosti o platbu riadiacemu orgánu. | Toto opatrenie umožní riadiacemu orgánu schváliť a zaradiť väčšinu žiadostí o platbu do súhrnnej žiadosti o platbu ešte pred posledným termínom súhrnnej žiadosti o platbu v roku 2009.
V záujme maximalizácie čerpania prostriedkov z opatrenia Technická pomoc riadiaci orgán uskutočnil v novembri 2008 realokáciu finančných prostriedkov zo štátneho rozpočtu z podopatrenia 2 do podopatrenia 1. | Uvedenou realokáciou riadiaci orgán získal prostriedky zo štátneho rozpočtu na spolufinancovanie projektov z podopatrenia 1 – limitovaná technická pomoc.
V novembri 2008 riadiaci orgán uskutočnil realokáciu celkových oprávnených nákladov z opatrenia 1.4 do opatrenia 1.5. | Uvedenou realokáciou riadiaci orgán získal prostriedky na vykrytie nadkontrahovaného rozdielu v rámci opatrenia 1.5.

Opatrenia prijaté riadiacim orgánom boli taktiež prezentované na stretnutí podpredsedu vlády SR pre vedomostnú spoločnosť, európske záležitosti, ľudské práva a menšiny so zástupcami riadiaceho orgánu  pre Jednotný programový dokument NUTS II Bratislava Cieľ 2, ktoré sa uskutočnilo 15. 10. 2008.

3.6	Programy iniciatívy Spoločenstva INTERREG IIIA

Agentúra na podporu regionálneho rozvoja Ministerstva výstavby a regionálneho rozvoja SR  priebežne zabezpečuje monitorovanie projektov v technickej a finančnej realizácii. Taktiež ďalej monitoruje projekty, ktoré sú už technicky ukončené. Zamestnanci odboru eliminovali projekty s možným rizikom neukončenia, resp. oneskoreného ukončenia ich technickej realizácie a konečných prijímateľov kontaktovali listom, emailom ako i telefonicky. V záujme plynulého ukončovania technickej a finančnej realizácie projektov zamestnanci odboru oboznámili konečných prijímateľov s hraničnými termínmi pre ukončenie technickej aj finančnej realizácie ich projektu. 

Na elimináciu rizík možného nedočerpania finančných prostriedkov za jednotlivé priority, bolo v programoch Interreg IIIA Rakúsko – Slovenská republika, Interreg IIIA Slovenská republika – Česká republika ako aj Interreg IIIA Poľsko – Slovenská republika prijaté opatrenie ďalšieho zazmluvňovania zo zásobníka projektov. Projektoví manažéri pripravili analýzu projektov zo zásobníka a konzultovali možnú realizáciu projektu so žiadateľmi s cieľom vybrať projekty vhodné na realizáciu s technickým ukončením najneskôr v roku 2008.

4.	Zoznam príloh

Príloha č. 1: 	Stav a plán zazmluvnenia alokácie (zdroje EÚ a štátneho rozpočtu) na programové obdobie 2004 – 2006 podľa priorít  k 30. 9. 2008  v mil. Sk
Príloha č. 2:	Stav a plán čerpania alokácie (zdroje EÚ a štátneho rozpočtu) 			na programové obdobie 2004 – 2006 podľa priorít a štvrťrokov 
		k 30. 9. 2008 v mil. Sk
Príloha č. 3:	Porovnanie skutočného priebehu čerpania s  hodnotami plánovanými v januári 2008